ועדת הפנים ואיכות הסביבה, כנסת 18, פרוטוקול מספר 520, 2012-02-29 10:00

אמנון כהן: בוקר טוב.

אמנון כהן: אני פותח את ישיבת ועדת הפנים והגנת הסביבה.

אמנון כהן: על סדר-היום: הצעת חוק לתיקון פקודת המשטרה (מספר 27), הזדהות שוטר בעת פיזור הפגנה), התשע"א-2011, של חברי הכנסת אורי אריאל, דב חנין וניצן הורוביץ, פ/2899 הכנה לקריאה שנייה וקריאה שלישית.

אמנון כהן: למעשה כבר קיימנו דיון בחוק וגם שלחנו את המציעים ואת הייעוץ המשפטי לעשות תיאומים עם המשרד לביטחון פנים ומשטרת ישראל.

אמנון כהן: נאמר לי על-ידי מציע החוק, חבר הכנסת אורי אריאל, שפחות או יותר הגיעו להבנות ולהסכמות.

אמנון כהן: אנחנו רוצים להתחיל לקרוא את החוק ולשמוע את הגופים שנמצאים כאן ונתקדם לאט לאט.

אמנון כהן: אתמול בערב התקשר אלי מפכ"ל המשטרה ואמר שמאוד רצה להיות בדיון כאן ולשכנע את חברי הכנסת לגבי סעיפים כאלה ואחרים.

אמנון כהן: אמרתי שאני לא יכול לדחות את הדיון כי אנחנו מתקרבים לסוף המושב.

אמנון כהן: הוועדה גם עמוסה ברפורמה של תכנון ובנייה ואנחנו נכנסים לתהליך של הצבעות והסתייגויות.

אמנון כהן: מדובר ברפורמה מאוד רצינית וחשובה.

אמנון כהן: אמרתי שאנחנו חייבים לקיים את הדיון היום.

אמנון כהן: שמעתי את המפכ"ל ויש לו כאן נציגים נבחרים.

אמנון כהן: כמו שהם עושים תמיד, הם ייצגו את עמדתו על הצד הטוב ביותר.

אמנון כהן: לקראת סוף הדיון נקבל החלטה לגבי הצבעה וקידום החוק.

אמנון כהן: נקרא את הסעיפים ונשמע הערות וזאת על-פי התיאום שהגעתם אליו.

איילת לוי: "חוק לתיקון פקודת המשטרה התשע"ב-2011.

איילת לוי: החלפת סעיף 5א והוספת סעיף 5ב בפקודת המשטרה (נוסח חדש), התשל"א-1971, במקום סעיף 5א יבוא: חובת ענידת תג זיהוי שוטר שהוא לובש מדים יענוד תג זיהוי גלוי לעין הנושא את שמו, שם משפחתו ומספרו האישי.

איילת לוי: נדרש השוטר ללבוש ציוד מ יגון, לרבות קסדה, שכפ"ץ או אפוד (להלן – אמצעי מיגון) יענוד השוטר את התג על אמצעי המיגון, במקום הגלוי לעין.

איילת לוי: "

אמנון כהן: אני רוצה להגיד שזה החוק האחרון שאיילת קוראת.

אמנון כהן: היא היתה איתנו שנה שלמה והיא השביחה את הוועדה ביכולותיה ובאמת היתה לעזר לייעוץ המשפטי של הוועדה.

אמנון כהן: אנחנו מאחלים לך הצלחה בהמשך הדרך.

אמנון כהן: אנחנו בטוחים שבכל מקום שאת תהיי, את תשרי שם את החכמה ואת כל מה שיש עליך בעצם הנוכחות שלך.

אמנון כהן: אנחנו מאחלים לך הצלחה.

אמנון כהן: אנחנו נשמח אם בעתיד יצטלבו דרכנו כך שתוכלי להמשיך לעבוד אצלנו בבית הזה, לא משנה באיזו ועדה, כי את ראויה לכל שבח ולכל הערכה.

אמנון כהן: באמת בשם כל הוועדה ובשם כל החברים, אנחנו מאחלים לך הצלחה בהמשך הדרך.

אמנון כהן: אנחנו נעשה היום עוד משהו קטן, אבל אנחנו מעריכים את העבודה שלך.

אורי אריאל: אנחנו מבקשים שלא תעשו משהו קטן, תעשו משהו גדול.

אמנון כהן: אני פשוט רוצה לסיים את החוק.

אמנון כהן: אני יכול להאריך בשבחה שעה שלמה.

אמנון כהן: מי מסביר את הסעיף?

מירי פרנקל-שור: סעיף 5א הוא בעצם לא סעיף חדש אלא הוא סעיף שבא להבהיר שחובת ענידת תג זיהוי היא חובה.

מירי פרנקל-שור: אי-אפשר להורות לשוטר אחרת.

מירי פרנקל-שור: אנחנו מצאנו לנכון לעגן את הסעיף ולהפריד אותו מחובת ההזדהות על מנת להבהיר שהחוק אינו מתיר שום חובה להורות לשוטר שלא לענוד תג זיהוי.

מירי פרנקל-שור: אחר-כך חובת ההזדהות כתובה בסעיף נפרד ואת זה גם ראינו בפקודות המשטרה, ראינו שזאת היתה הנחיה שלא עלתה בקנה אחד עם הוראות הפקודה ולכן חשוב להבהיר שאין אפשרות למפקד להורות לשוטר שלא לענוד את התג הזה?

מירי פרנקל-שור: יש תוספת מסוימת שעל התג יהיה לא רק השם אלא גם המספר האישי של השוטר.

אמנון כהן: תגובות לסעיף.

בתיה בן דוד: אני מהייעוץ המשפטי של המשטרה.

בתיה בן דוד: גם סעיף החוק כפי שהוא מנוסח כיום מחייב תג זיהוי כל פעם שהשוטר לובש מדים.

בתיה בן דוד: בעניין הזה אין מחלוקת וזה ברור לכולם וחד משמעי.

בתיה בן דוד: כשהובהר לנו בישיבות קודמות של הוועדה שאולי אפשר להבין מפקודה פנימית של המשטרה אחרת, אז דאגנו לתקן את הפקודה כך שזה יהיה ברור גם בלי ספק מבחינתנו.

בתיה בן דוד: לנו יש הערות בשתי נקודות.

בתיה בן דוד: נקודה אחת זה נושא המספר האישי.

בתיה בן דוד: כיום, כמו שאפשר לראות, אין מספר אישי על תג השם.

בתיה בן דוד: לא זכינו לקבל שום טענה, גם בשמות נפוצים כמו אבי לוי, משה כהן וכדומה, שהשם לא מספיק.

בתיה בן דוד: לא ראינו שום תלונה וטענה על זה, שאם השם הוא נפוץ לא מצליחים לאתר את השוטר.

מירי פרנקל-שור: אני חייבת להיות צינית ולהעיר שמכיוון שלא היה תג אז גם לא היתה טענה שהשם נפוץ.

בתיה בן דוד: זה בדיוק מה שנאמר.

בתיה בן דוד: לצורך העניין, אם שוטר לא עונד את התג שבו יש גם שם וגם מספר אישי, הרי זה לא משנה.

בתיה בן דוד: אם שוטר עונד את התג, כמו שאני עושה, שיש בו את השם - לא ראיתי מישהו שהתלונן שיש קושי לאתר.

בתיה בן דוד: המשמעות היא להחליף לכל השוטרים את התג.

בתיה בן דוד: בהכרח התג יהיה יותר גדול ומסורבל או שהאותיות והמספרים יהיו יותר קטנים.

בתיה בן דוד: יש לנו תג כזה בכותפת שבו יש את השם ואת המספר האישי.

בתיה בן דוד: זה נמצא בבגד העליון.

אמנון כהן: כשיוצאים למבצע לא הולכים עם תג.

בתיה בן דוד: הולכים עם זה תמיד.

אמנון כהן: גם להפגנות?

דב חנין: כשבאים לכנסת באים עם זה.

בתיה בן דוד: גם כשבאים לכנסת.

אמנון כהן: אם שוטר הולך למבצע כזה יודעים לאיזה יחידה הוא שייך ולכן הם יודעים בדיוק איזה משה לוי יצא למשימה.

בתיה בן דוד: אדוני יכול לראות מה גודל האותיות.

בתיה בן דוד: כמה גדול זה יכול להיות.

אמנון כהן: אנחנו נשקול את העניין של המספר.

שאול גורדון: אני היועץ המשפטי של המשטרה.

שאול גורדון: אם מדובר במקרה שבו אזרח רואה שוטר להרף עין, זה כמו לראות מכונית להרף עין.

שאול גורדון: את השם הוא עוד יקלוט אבל הוא לא יזכור 9 ספרות.

שאול גורדון: לעומת זאת, אם מדובר באירוע - - -

אמנון כהן: כמה מספרים יש לשוטר?

שאול גורדון: שמונה מספרים.

שאול גורדון: הישנים יותר זה 6 מספרים.

שאול גורדון: בכל מקרה, אם מדובר באירוע שהוא ארוך יותר – האזרח יבקש תעודה, השוטר מראה לו.

אמנון כהן: שאול, מאיפה זה בא?

אמנון כהן: אנחנו דנים במקרה ספציפי של הפגנות אבל יש לנו אין ספור מקרים ואין ספור פניות לוועדה על אלימות שוטרים כלפי אזרחים.

אמנון כהן: זאת כבר תופעה, זה לא משהו שקורה מידי פעם, תפוח רקוב במקום מסוים.

אמנון כהן: אני חושש להגיד אבל זאת מכת מדינה.

אמנון כהן: זה הפך להיות מצב שהשוטר אין לו שום מגבלה.

שאול גורדון: הנתונים מראים שיש ירידה מתמדת.

אמנון כהן: אתה תמיד מביא נתונים שאתה רוצה ואני מביא לך נתונים הפוכים.

אמנון כהן: אני חבר כנסת ויושב ראש ועדה ואני הגוף שמפקח על עבודת הממשלה ועל העבודה שלכם.

אמנון כהן: הטיוח הזה שאתם כותבים לי, שתמיד האזרח אשם, שתמיד הוא תוקף ותמיד הוא עושה.

אמנון כהן: לא תגידו שעשיתם בירור, שנזפתם בשוטר.

שאול גורדון: היו מקרים שפיטרנו.

אמנון כהן: הנה יש פה מקרה.

אמנון כהן: הנה כתוב בעיתון: "העלימו ראיות, העלימו מצלמות".

אמנון כהן: שמו על ספסל נאשמים את האנשים.

אמנון כהן: מה עשו לשוטרים?

אמנון כהן: שום דבר.

אמנון כהן: יש לי לשכה פרלמנטרית ברמלה מול המשטרה.

אמנון כהן: אני הייתי סגן ראש העיר ברמלה ונשארתי שם בקשר עם הציבור.

אמנון כהן: פנה אלי זקן בן 76, חבר מועצה לשעבר שהכיר אותי כסגן.

אמנון כהן: לא הייתי בקשר איתו מאז 1999.

אמנון כהן: הוא היה עסוק בעסקים והוא בן 76 היום.

אמנון כהן: הוא בא רועד כולו, בוכה איזה עוול עשו לו.

אמנון כהן: יש לי מכתב פה.

אמנון כהן: אני יכול להקריא אותו וכולנו פה נשב ונתבייש.

אמנון כהן: אז הוא יהודי נחמד בן 76.

אמנון כהן: הוא בא למפקד המשטרה אמר לו: עשו לי עוול, תבדוק את הדבר.

אמנון כהן: תראה אם משהו לא בסדר, תן נזיפה לשוטר כדי שלהבא הוא לא יעשה אותו דבר.

אמנון כהן: אותי הוא השפיל.

אמנון כהן: הוא בן 76 והוא עשה לו בדיקה כאילו הוא העבריין הכי גדול בארץ על לא עוול בכפו.

אמנון כהן: אם תרצה את המקרה, אני אתן לך.

אמנון כהן: מה עשה מפקד המשטרה?

אמנון כהן: שלח אותו למח"ש, לא מתעסק בזה.

אמנון כהן: הלך למח"ש כי כאב לו.

אמנון כהן: מח"ש אמר שזה לא עניין פלילי בכלל והוא לא מתעסק בזה ומפנה אותו ליועץ המשפטי לממשלה.

אמנון כהן: הוא אומר: איך אני פונה ליועץ המשפטי לממשלה?

אמנון כהן: מה זה היועץ המשפטי לממשלה?

אמנון כהן: למי אני פונה?

אמנון כהן: זה אבסורד, השוטר ממשיך לעבוד.

אמנון כהן: אף אחד לא נגע בו, אף אחד לא דיבר איתו, זה לא פלילי.

אמנון כהן: מח"ש לא טיפל, ליועץ המשפטי לממשלה אין זמן לטפל בזה.

אמנון כהן: אני מחפש כל דרך עכשיו להגיד: רגע, נתנו לך את הכוח.

אמנון כהן: אני איתך השוטר, אני חייב לתת לך את הכוח שתוכל לעשות את המשימה שלך על הצד הטוב ביותר.

אמנון כהן: תן ביטחון לאזרחי מדינה.

אמנון כהן: האזרח יודע שאם יש שוטר הוא יכול להסתובב בכיף.

אמנון כהן: הקשיש יצא מהבנק אחרי שלקח את הפנסיה שלו, הוא יודע שמסתובבים שוטרים והוא רגוע.

אמנון כהן: אבל לא להיות אלימים כלפי אנשים, לפגוע באנשים ולהגיד: הוא תקף אותי.

אמנון כהן: תמיד השוטר צודק כי הוא מביא 10 שוטרים שיחתמו אפילו שהם לא היו באירוע.

אמנון כהן: על מה מסתכל השופט?

אמנון כהן: 10 שוטרים או אזרח מסכן?

אמנון כהן: על זה הוא מסתכל.

אמנון כהן: אנחנו כמדינה נתנו כוח ולפעמים אנחנו מתביישים שנתנו את הכוח הזה בלי פיקוח.

אמנון כהן: כשאין פיקוח יש השחתת מידות של אנשים.

אמנון כהן: לא כולם, חס וחלילה.

אמנון כהן: אבל אם לא נדע לטפל בתפוח רקוב הוא ישליך על כולנו, על כל המערכת.

אמנון כהן: אם המערכת לא תדע לטפל בתפוח רקוב זה ישליך על כולם ואז יש חקיקות כאלה.

אמנון כהן: עכשיו אני רוצה גם את השם, גם את המספר, גם צבע העיניים, גובה, הכול.

אמנון כהן: למה?

אמנון כהן: אתה הבאת את זה על עצמך.

אמנון כהן: אני נגד הדברים האלה.

אמנון כהן: צריך מדתיות בכל דבר.

שאול גורדון: אנחנו לא חלוקים בעניין הזה.

שאול גורדון: יש מחלקת משמעת במשטרה.

שאול גורדון: יושבת כאן ראש - - -

אמנון כהן: אני מכיר את הכול.

אמנון כהן: אני גם יודע מה מח"ש כותב.

אמנון כהן: עשרות פניות אין עניין לציבור.

אמנון כהן: מי קבע?

שאול גורדון: אני יכול להראות כמה - - -

אמנון כהן: אני מקבל אמוציות מהתשובות שלכם.

שאול גורדון: בגלל אירוע אחד אי-אפשר - - -

אמנון כהן: איזה אירוע אחד?

אמנון כהן: יש לי דוח.

אמנון כהן: אני אעשה דיון על עם מפכ"ל המשטרה.

אמנון כהן: הוא רצה לבוא, אני אבוא אותו לפה.

אמנון כהן: אני רוצה שהוא יעמוד מול האזרחים שקיבלו מכות.

שאול גורדון: צריך להראות את הטיפול של המשטרה בדברים האלה.

אמנון כהן: אחר-כך אתם אומרים שאתם לא רוצים חוק.

אמנון כהן: אני נותן לכם את כל הכוח אבל תשתמשו בו במדתיות, תשתמשו בו נכון, אל תשתמשו מול האזרחים.

אמנון כהן: ראיתי את האדם הזה, ירדו לי דמעות יחד איתו.

אמנון כהן: אני רוצה לטפל בזה.

אמנון כהן: אני חוטא לתפקידי אם אני לא מטפל בזה.

אמנון כהן: אני צריך להתפטר אם אני לא מטפל בזה.

אורי אריאל: אדוני היו"ר, אני רוצה לומר משהו כללי על החוק.

אורי אריאל: אני קצת תמה, אני מוכרח לומר.

אורי אריאל: תיראו, זה לא חוק שבא לפגוע במשטרה.

אורי אריאל: אמר את זה היושב ראש.

אורי אריאל: אנחנו בעד לתת לכם את כל הכוח שאתם צריכים.

אורי אריאל: אנחנו בעד לתת לכם את כל הגיבוי שאתם צריכים.

אורי אריאל: אנחנו בעד שיכפילו את מספר השוטרים כדי שיהיה כוח משמעותי משטרתי כי יש בעיות.

אורי אריאל: אנחנו באים ואומרים לכם: חברים, תזדהו.

אורי אריאל: על מה אתם נלחמים?

אורי אריאל: מה אתם הפכתם את זה לאיזה עניין.

אורי אריאל: אני אשמח שהמפכ"ל יבוא.

אורי אריאל: הדיון יהיה עם המנכ"ל ונביא את המקרים.

אורי אריאל: אני יודע בדיוק מה זה מח"ש, זה לא במגרש שלכם.

אורי אריאל: הוציאו את זה למשרד המשפטים.

אורי אריאל: אין להם כלי עבודה.

אורי אריאל: אני מעריך גם אותם, אני לא יוצא נגדם.

אורי אריאל: כלי העבודה שלהם מיושנים, די עלובים, כולל כוח ה אדם וכן הלאה.

אורי אריאל: למה להגיע בכלל למח"ש.

אורי אריאל: למה אני צריך לשמוע ממישהו מכם לובשי המדים: לך למח"ש?

שאול גורדון: חלילה, חלילה.

אורי אריאל: שאול, רק דקה.

אורי אריאל: למה אני צריך ללכת למח"ש?

אורי אריאל: אני לא רוצה להיות במח"ש, אני לא רוצה לבזבז את זמני.

אורי אריאל: אני רוצה ששוטר יעצור את מי שהוא צריך וכשהוא לא צריך אז הוא לא צריך.

אורי אריאל: אם יש בעיה אני אוכל לזכות אותו.

אורי אריאל: אתם חושבים שאני אתאבד על המספר האישי הזה?

אורי אריאל: אתם אומרים שייקח לכם שנה להחליף לכולם?

אורי אריאל: בסדר, אז זה יחכה, אבל תפרידו בין המהות.

אורי אריאל: אני חושב שאנחנו באותו שלחן ממש רוצים הזדהות מלאה, רוצים להרתיע שוטרים כדי שלא יגיעו לדבר עבירה.

אורי אריאל: שידעו שאם הם עשו עבירה הם ישלמו על זה באופן משמעותי כי זה הפך להיות כמעט מכת מדינה.

אורי אריאל: בואו נעצור את זה ונעשה סדר.

אורי אריאל: נראה לי שזה כבר נהיה הורדת ידיים.

אורי אריאל: בסדר, יש הערה חוקית איך לנסח משהו?

אורי אריאל: בואו נגמור את זה.

אורי אריאל: מה קרה?

אורי אריאל: אתם רוצים את המפכ"ל, אין בעיה זה יהיה עם המפכ"ל.

שאול גורדון: חבר הכנסת אריאל, אני מודה לך על הדברים ואני מסכים איתם לחלוטין.

שאול גורדון: אנחנו בהחלט באותו צד.

שאול גורדון: אני יכול לפחות לדבר בשמי ובשם מחלקת המשמעת, כי אנחנו נחשבים במשטרה האנשים הרעים.

שאול גורדון: אני אומר האנשים הטובים כי אנחנו דואגים לטפל באותם שוטרים שמוציאים לנו שם רע.

שאול גורדון: הם לא רבים אבל אנחנו אלה שמטפלים בהם ביד קשה.

שאול גורדון: אני אומר ליו"ר הוועדה ולחברי הוועדה שאנחנו מטפלים בהם ביד קשה.

דב חנין: לא נותר לי אלא להיאנח.

שאול גורדון: אני אשמח לשבת איתך חבר הכנסת חנין ולהראות לך מקרה אחר מקרה את העמדה המאוד מאוד קשוחה של הייעוץ המשפטי ושל מחלקת המשמעת על מפקדים.

שאול גורדון: אומרים שאולי אפשר להשאיר ואנחנו אומרים: לא, אחד כזה לא יהיה בין שורותינו ואנחנו מפטרים.

אורי אריאל: אני לא מדבר על אלה שצריך לפטר אותם.

אורי אריאל: "אל תביאנו לא לידי ניסיון", אנחנו אומרים את זה בבוקר.

אורי אריאל: ההמשך הוא: "לא לידי ביזיון".

אורי אריאל: יושבים פה ח"כים מעולמות שונים באידיאולוגיה שלהם, בתפישה שלהם.

אורי אריאל: כולם נאנחים ומרימים גבה.

שאול גורדון: אתם לא בקיאים בנתונים.

דב חנין: אנחנו בקיאים מאוד בנתונים.

שאול גורדון: מספיק מקרה אחד וכולם אומרים: איום ונורא.

שאול גורדון: הזקן הזה זה באמת קורע לב אבל אני נתקל במקרים האלה ואנחנו מטפלים באותו שוטר.

שאול גורדון: זה עדיין לא אומר שיש לנו משטרה של מכת מדינה.

שאול גורדון: יש 28,000 אלף שוטרים.

דב חנין: מכת מדינה, מכת מדינה.

שאול גורדון: אני חושב אחרת אבל זה לגיטימי לומר כל אמירה בעניין הזה.

שאול גורדון: כמו שאמר חבר הכנסת אריאל, אנחנו בעד ואנחנו גם בעד הטיפול.

שאול גורדון: אנחנו לא רק בעד החקיקה אלא גם בעד הטיפול.

שאול גורדון: אנחנו יכולים להוכיח שאנחנו לא רק מדברים, אנחנו גם עושים.

שאול גורדון: אנחנו רק רוצים שהחוק הזה שיחוקק כאן, שהוא יהיה משהו שניתן לחיות אותו ושניתן ליישם אותו.

שאול גורדון: הנושא של המספר האישי הוא באמת דוגמה קטנה.

שאול גורדון: השם הוא בוודאי חשוב ומי שלא עונד תג אז בוודאי שצריך לעמוד לדין.

שאול גורדון: אבל, המספר האישי בעניין הזה הוא חסר משמעות.

שאול גורדון: לא קיבלנו ולו תלונה אחת על זה שהיה חסר מספר אישי.

שאול גורדון: כשמבקשים יש חובת הזדהות והיא מופיעה גם בחוק כאן.

שאול גורדון: כששוטר נדרש להציג תעודה הוא עושה זאת.

שאול גורדון: אני עושה את זה לא אחת כשאני יוצא על אזרחים.

אמנון כהן: חבר הכנסת דב חנין.

דב חנין: תודה רבה אדוני היושב ראש.

דב חנין: רבותיי נציגי המשטרה.

דב חנין: אני בטוח שאתם באים לפה באמונה שלמה שאתם מייצגים את הדבר הנכון והאמיתי.

דב חנין: אין לי שום ספק לגבי האמונה שלכם בכל דבר שאתם אומרים.

דב חנין: אני גם קראתי את מכתבו של מפכ"ל המשטרה.

דב חנין: אני מאמין באמונה שלמה שהמפכ"ל מאמין בכל מילה שהוא כתב.

דב חנין: אני מאמין בכך.

דב חנין: אני יצאתי מאוד מודאג מהמכתב הזה כי ברור לי שבמשטרה ישנם קצינים בכירים מאוד שבאופן שיטתי לא מיישמים את הנחיותיו של המפכ"ל.

דב חנין: הדבר הזה הוא דבר חמור ביותר.

דב חנין: כולנו מכירים את המפכ"ל.

דב חנין: הוא מופיע בפני הוועדה, הוא איש רציני ואמין ואני בטוח שכל מילה שהוא כתב הוא משוכנע בה במאה אחוז.

דב חנין: אבל, כיוון שאני יכול להראות לכם מאות מקרים שבהם שוטרים – לא שוטר אחד, אלא כוחות שלמים של המשטרה לא מזוהים ולא עם תגיות, אז אני מגיע למסקנה שאנשים בכירים במשטרה מצפצפים על מפכ"ל המשטרה.

דב חנין: לכן אני חושב שכולנו פה שותפים מסביב לשולחן ברצון לגרום לכך שהנחיותיו של מפכ"ל המשטרה תבוצענה ושההנחיות שלכם והעמדה שלכם שאתם הבאתם לפה שאני משוכנע שאתם מאמינים בזה שזה יתבצע הלכה למעשה בשטח ושלא יהיה כזה נתק בין הדברים החשובים והנכונים שאתם אומרים כאן לבין המציאות הכל-כך עגומה שבשטח.

דב חנין: מציאות עגומה, מכת מדינה.

אמנון כהן: יש עוד הערות?

שאול גורדון: לגבי הנושא של הקסדה והשכפ"ץ.

שאול גורדון: למיטב דעתי קסדה לא מסתירה את תג השם כך שעל קסדה בוודאי לא צריך לשים תג שם אחרת מחר נצטרך לשים תג על כל פריט לבוש שלובשים.

אמנון כהן: העניין הוא שצריך להיות איזה תג זיהוי.

אמנון כהן: אם יש על החולצה זה בסדר.

אמנון כהן: שלפחות יהיה תג על אחד מהפריטים.

מירי פרנקל-שור: להצעת החוק הזאת היו גלגולים.

מירי פרנקל-שור: שמענו את עמדתם של חברי הכנסת ואת התלונות שהיו פה.

מירי פרנקל-שור: אם לא היתה בעיה, לא היינו כותבים את הדברים.

מירי פרנקל-שור: אתה מסכים איתי?

שאול גורדון: אני עדיין טוען שאין בעיה אבל זה ויכוח אחר.

שאול גורדון: רבותיי, אני יודע כמה תלונות מוגשות.

שאול גורדון: אלי מוגשות תלונות כמעט בכל נושא.

שאול גורדון: אני 5 שנים בתפקידי ולא הגיעה אלי תלונה אחת על נושא של הזדהות.

דב חנין: לא יאומן כי יסופר.

שאול גורדון: לא הגיעה אלי אף תלונה.

אמנון כהן: למה תלונה צריכה להגיע אליך?

אמנון כהן: איזו פונקציה יש לך שהאזרח יודע שאתה נמצא?

אמנון כהן: מי מכיר אותך?

שאול גורדון: עורכי דין מפנים באופן שיטתי.

אמנון כהן: איך האזרח יגיע אליך?

אמנון כהן: אתה נציג קבילות הציבור?

שאול גורדון: יש תלונות על שימוש בכוח אבל לא על זיהוי.

שאול גורדון: אנחנו חושבים שעל קסדה לא צריך.

שאול גורדון: לדעתי ההוראה שבסעיף א' שמחייבת הזדהות היא ההוראה הנכונה.

מירי פרנקל-שור: היא היתה גם היום.

מירי פרנקל-שור: הצעת החוק הזאת באה כיוון שחברי הכנסת אומרים שיש בעיה.

מירי פרנקל-שור: חובת ההזדהות כתובה בפקודת המשטרה מזמן.

שאול גורדון: נכון.

שאול גורדון: הבעיה היא לא החוק.

שאול גורדון: אתם טוענים שהבעיה היא אכיפה והתיקון הזה לא יעשה מאומה.

מירי פרנקל-שור: הבעיה היא לא רק אכיפה אלא התמודדות עם הוראה שכתובה בחוק.

מירי פרנקל-שור: זאת אומרת שאם יש לך תג על החולצה ולובשים את השכפ"ץ, אז אתה לא רואה את התג.

שאול גורדון: כתוב "גלוי לעין".

שאול גורדון: תוסיפי את המילים "בכל עת".

שאול גורדון: אני מסכים שצריך להיות תג זיהוי בכל מצב, על מעיל, על שכפ"ץ אבל לא צריך לפרט את כל הגרדרובה.

אמנון כהן: עוד הערות נוספות?

בתיה בן דוד: - - -

גבריאלה פיסמן: לעניין סעיף 5א לעניין סעיף קטן ב'.

גבריאלה פיסמן: בעיניי הפירוט הזה פוגע בעיקרון.

גבריאלה פיסמן: העיקרון הוא באמת שהתג אמור להיות גלוי.

גבריאלה פיסמן: אפשר להוסיף את המילים "גלוי בכל עת".

גבריאלה פיסמן: הפירוט, הרזולוציה פה בעיניי מפחיתה מהעיקרון ומעבר לזה היא גם תכניס לסיטואציות שבהן דווקא ציוד ספציפי שלא מוזכר פה, לכאורה זה נותן לגיטימציה ששם לא יהיה ציון.

אמנון כהן: על הנשק לא צריך.

אורי אריאל: כתוב "לרבות".

גבריאלה פיסמן: עדיין יש לנו את חובת ההזדהות בכל-כך הרבה חיקוקים.

אמנון כהן: הבנו.

אמנון כהן: בינתיים משאירים את זה כך וממשיכים הלאה.

איילת לוי: "חובת הזדהות 5.ב א.

איילת לוי: בסעיף זה, "הזדהות" – ציון שמו או כינויו הרשמי של השוטר והמספר האישי שלו והצגת תעודת המינוי שלו.

איילת לוי: ב.

איילת לוי: שוטר לבוש מדים המפעיל סמכויות שוטר כלפי אדם, חב בחובת הזדהות, אם דרש זאת אותו אדם.

איילת לוי: ג.

איילת לוי: שוטר שאינו לבוש מדים המפעיל סמכויות שוטר כלפי אד, חב בחובת הזדהות כלפיו, לרבות ציון עובדת היותו שוטר.

איילת לוי: ד.

איילת לוי: שוטר חב בהזדהות לבקשת כל אדם בכל עניין הקשור להיותו שוטר, בין א הוא לבוש מדים ובין אם לאו.

איילת לוי: ה.

איילת לוי: חובת ההזדהות לפי סעיפים קטנים (ב) עד (ד) לא תחול אם – 1.

איילת לוי: מילויה עלול לסכל את ביצוע הסמכות; 2.

איילת לוי: מילויה עלול לגרום לפגיעה בביטחונו של השוטר או של אדם אחר.

איילת לוי: ו.

איילת לוי: הוראות סעיף קטן (ה) לא יחולו על שוטר העוסק בפיזור הפגנה, אלא באישור הקצין הממונה על פיזור ההפגנה; בסעיף קטן זה, "הפגנה" – לרבות אסיפה או תהלוכה כהגדרתן בסעיף 83.

איילת לוי: ז.

איילת לוי: חלפו הנסיבות שמנעו החובות לפי סעיף זה יקיים השוטר את ההוראות האמורות, מוקדם ככל האפשר.

איילת לוי: "

אמנון כהן: עד כאן.

אמנון כהן: מירי, תסבירי בבקשה.

מירי פרנקל-שור: כמו בסעיף 5א' רבתי גם סעיף 5ב בא להדגיש שתג הזיהוי אינו כלול בחובת ההזדהות.

מירי פרנקל-שור: תג הזיהוי הוא תמיד חלק מהשוטר.

מירי פרנקל-שור: 5ב(א) בעצם הדבר היחיד הוא הגדרת הזדהות.

מירי פרנקל-שור: סעיף קטן (ב) זה שינוי נוסח בלבד.

מירי פרנקל-שור: אותו דבר לגבי (ג) ו-(ד).

מירי פרנקל-שור: כל הנורמות כתובות בחוק, פשוט עניין של שינוי נוסח.

מירי פרנקל-שור: כנ"ל לגבי סעיף קטן (ה).

מירי פרנקל-שור: סעיף קטן ו' הוא סעיף חדש שבא לקבוע שהוראות סעיף קטן ה', מתי חובת ההזדהות לא תחול, כאן אנחנו מתחיל לדון בנושא של הוראות מיוחדות לעניין פיזור הפגנה.

מירי פרנקל-שור: סעיף קטן (ו) קובע שחובת ההזדהות בעת פיזור הפגנה לא תחול רק אם הורה לכך - - -

אמנון כהן: זה לא סותר את כל מה שעשינו קודם?

מירי פרנקל-שור: לא.

אמנון כהן: מתי זה יהיה?

מירי פרנקל-שור: רק חובת ההזדהות, לא הנושא של התג.

מירי פרנקל-שור: לגבי התג, תמיד חלה על השוטר החובה לענוד.

מירי פרנקל-שור: כנ"ל לגבי סעיף קטן (ז), שזה שינוי נוסח ואין שינוי מהותי.

אמנון כהן: יש הערות?

בני סולומון: אני נציג המבצעים של משטרת ישראל.

בני סולומון: אני רוצה להעיר לגבי סעיף 5ב(ן).

בני סולומון: מבחינה מבצעית ואני לא נוגע במשמעת או בכל היבט אחר, מבחינה מבצעית הסעיף הזה עלול לפגוע בעצם ביצוע המשימות.

בני סולומון: למשל, שוטרים מגיעים לפזר הפגנה אלימה של התפרעות.

בני סולומון: זרקו עליהם אבנים והם נושאים את תגי שם על ציוד המיגון שלהם.

בני סולומון: כשהם מצליחים להגיע לקו המגע עם המפגינים, אומרים להם להציג את תעודת הזהות.

בני סולומון: לפי החוק היבש צריך להפסיק את ההפגנה, למרות שיש שם אלימות קשה, להוציא תג שמי ולהציג אותו.

בני סולומון: זה יסכל את ביצוע המשימה.

בני סולומון: זה מה שאומר החוק היבש.

בני סולומון: תפסיק את הפיזור של ההפגנה - - -

אמנון כהן: מה אתה מציע שיהיה?

בני סולומון: ראשית, אפשר לראות את השם של השוטרים וחובה שלשוטרים יהיה תג שמי וכל שוטר חייב שיהיה לו תג שמי.

אמנון כהן: באיזה שלב?

בני סולומון: אפשר לזהות אותו לפי התג.

בני סולומון: אם אחרי ההפגנה רוצים ממנו פרטים – הרי מי פונה?

בני סולומון: מישהו שנעצר או מישהו שנפגע.

בני סולומון: הוא מבקש מהשוטר את הפרטים שלו.

אמנון כהן: איך הוא ימצא אותו אחר-כך?

אמנון כהן: היו 80 שוטרי, הוא דחף אותו, נתן לו סטירה.

בני סולומון: יש את השם.

בני סולומון: שוטר שבהפגנה מבצע את המעצר, הוא צריך לקחת את העצור כדי שיגישו כתב אישום.

בני סולומון: צריך לקשור את שרשרת הראיות.

בני סולומון: אז הוא לוקח את האדם, ממלא את דוח המעצר - - -

דב חנין: אנחנו לא מבינים את הקשר של הדברים.

ניצן הורוביץ: זה לא נכון מה שאתה אומר.

דב חנין: זה פיליבסטר, מה זה פה?

אמנון כהן: תן לו, הוא עובד בשטח ואנחנו מחוקקים.

בני סולומון: אולי זה לא נראה אבל אני כן עובד בשטח.

ניצן הורוביץ: אני לא רואה איך מה שכתוב פה מתקשר למה שאתה אומר.

ניצן הורוביץ: כתוב "הוראות סעיף קטן לא יחולו על שוטר העוסק בפיזור הפגנה אלא באישור הקצין הממונה".

ניצן הורוביץ: למה אתה אומר שזה עוצר את פיזור ההפגנה.

בני סולומון: אתה אומר שבכל הפגנה הקצין ייתן אוטומטית אישור לשוטרים שלא להציג את התעודה?

בני סולומון: זה מצחיק.

דב חנין: למה אוטומטית?

ניצן הורוביץ: אני לא מבין מה אתה רוצה.

מירי פרנקל-שור: אני רוצה להבהיר משהו.

מירי פרנקל-שור: דווקא הנוסח הזה הופיע בכחול.

מירי פרנקל-שור: הנוסח שבכחול תואם עם המשטרה.

מירי פרנקל-שור: זה התפרסם בקריאה ראשונה, זה היה בתיאום איתכם.

מירי פרנקל-שור: אי-אפשר לבוא עכשיו בנוסח שתואם עם המשטרה ושהתפרסם בקריאה ראשונה , לבוא לקראת קריאה שנייה ושלישית - - -

אמנון כהן: יכול להיות שיש משהו, אני מוכן לשמוע.

אמנון כהן: אתה שלחת שוטרים לשטח והם צריכים לבצע את המשימה על הצד הטוב ביותר.

אמנון כהן: אתה מסביר את המורכבות של הנושא אבל זה לא מה שכתוב פה.

אמנון כהן: אף אחד לא אומר לך להפסיק.

בני סלומון: יש כאן בעיה כי אתה חייב להפסיק את פיזור ההפגנה.

בני סלומון: תג השם וזה שהוא יודע את הפרטים שלך זה לא מספיק, אתה צריך להוציא את התעודה.

אמנון כהן: איפה זה כתוב?

שאול גורדון: אני אנסה להסביר.

שאול גורדון: במצב דברים רגיל, למעט הפגנה, לשוטר יש את הפטור הזה שאם ההפסקה המתודית הזאת לצורך ההזדהות תסכל את ביצוע המשימה, יש לו פטור לסיים את המשימה ואז להזדהות.

שאול גורדון: הפטור הזה אינו קיים כשמדובר בפיזור של הפגנה.

שאול גורדון: אומר נציג אגף המבצעים שאם מדובר סתם בהתקהלות ומישהו מבקש את פרטיו, בוודאי שאין בעיה שהוא יזדהה באופן מיידי.

שאול גורדון: הבעיה היא שאם עוסקים כרגע בפיזור של הפגנה אלימה ויש שם התגוששות ואלימות ואחד המפגינים אומר לשוטר: אני רוצה לראות את התעודה שלך.

שאול גורדון: לפחות לפי החוק הוא צריך – כתוב שהפטור הזה לא יחול כשמדובר בפיזור של הפגנה.

שאול גורדון: כאן אין את הפטור של סעיף ה'.

ניצן הורוביץ: אבל כתוב "לא יחול אלא באישור הקצין הממונה על ההפגנה שנמצא בשטח".

ניצן הורוביץ: זה לא דנינו במטה הארצי.

אמנון כהן: בני, אם הקצין אומר לשוטרים שהם לא חייבים כרגע להזדהות זה מספיק.

אמנון כהן: אתם תבחנו, אתם תגידו מה מסוכן ומה לא מסוכן.

מירי פרנקל-שור: צריך לראות - - -

בני סלומון: איך באמצע פיזור הפגנה הוא ייתן להם את ההנחיה.

אמנון כהן: לא, לפני שהוא שולח.

בני סולומון: הישימות היא בעייתית.

בני סולומון: אני אתן עוד דוגמה אחת שמילויה עלול לגרום לפגיעה בביטחון השוטר.

בני סולומון: לדוגמה, התפרעויות כמו שיש לנו כל יו במזרח העיר כשאנחנו מפזרים בקלנדיה או בכל מקום במזרח ירושלים.

בני סולומון: יש יחידה סמויה שעובדת בתוך ההמון ומאתרת מסיתים מרכזיים.

בני סולומון: האנשים שם בפנים חושדים בהם שהם שוטרים.

בני סולומון: לפי החוק היבש הוא צריך לשלוף את התעודה.

אמנון כהן: לא, זה לא מדובר עליהם.

בני סלומון: למה לא?

בני סלומון: חובת ההזדהות היא בכל מקרה.

אמנון כהן: הוא לא לבוש כשוטר.

מירי פרנקל-שור: זה לא שוטר שעוסק בפיזור הפגנה.

מירי פרנקל-שור: הוא לא מפעיל סמכויות שוטר.

בני סולומון: סעיף ו' אומר שהאנשים האלה יצטרכו להזדהות עם תעודה.

אמנון כהן: אני מוכן לסדר את זה.

בני סלומון: זה יביא לפגיעה.

מירי פרנקל-שור: הדוגמה שנתת היא לא רלוונטית.

אמנון כהן: אנחנו רוצים להגן על השוטר כמה שאפשר ואנחנו לא רוצים לחשוף.

בני סולומון: כשינסו לחלץ את השוטרים מתוך ההפגנה הזאת, יהיו הרבה יותר נפגעים אזרחיים מאשר היו אם לא היה הסעיף הזה.

אורי אריאל: אני רוצה להעיר הערה אחת לנוסח.

אורי אריאל: כתוב כאן קצין אבל לא תמיד יש קצין.

אורי אריאל: צריך להיות קצין או מפקד.

אורי אריאל: לנו לא אכפת הדרגה.

אורי אריאל: לא תמיד בשטח יש קצין.

אורי אריאל: לכל פעולה יש מפקד.

מירי פרנקל-שור: יש משימה שאין שם קצין?

שאול גורדון: אני חושב שלא אבל לפעמים יש בעיה של נגישות.

שאול גורדון: יכול להיות שהמפקד נמצא משם.

שאול גורדון: במילים זה בסדר גמור.

שאול גורדון: זה משהו שקצת קשה לחיות איתו.

אמנון כהן: אני מציע שלגבי סעיף ו' תשבו עם מירי ותמצאו נוסח.

אמנון כהן: יש לכם עוד הערות?

אמנון כהן: אין.

איילת לוי: "תיקון חוק המשטרה בחוק המשטרה, התשס"ו-2006 – בסעיף 44(ב) במקום "8" יבוא "8,9"; אחרי סעיף 79א יבוא: אי מילוי חובת הזדהות וחובת ענידת תג זיהוי – הוראות מיוחדות 79.ב מבלי לגרוע מהוראות פרק זה, על עבירת משמעת לפי פרט 9 בתוספת הראשונה, בנסיבות של פיזור הפגנה, יחולו הוראות אלה: ההליך המשמעתי יחל בתו עשרה ימים מיום התלונה; החליטה מחלקת המשמעת של משטרת ישראל שלא להעמיד לדין משמעתי שוטר בעקבות התלונה – תפרסם את החלטתה המנומקת באתר האינטרנט של משטרת ישראל; שוטר שהועמד לדין משמעתי בעבירה כאמור יושעה מתפקידו עד לתום ההליך המשמעתי, ואולם על אף האמור בסעיף 77יא לפקודה, הורשע השוטר – לא ישולם לו שכר בעד התקופה שמתחילת השעייתו ועד הרשעתו".

איילת לוי: 3בתוספת הראשונה, בפרט 9, בסופו יבוא "וכן מתן פקודה לשוטר לעשות כאמור; לעניין זה, יראו שוטר שפיקד על פיזור ההפגנה, וששלושה שוטרים או יותר שהיו תחת פיקודו עשו מעשה כאמור בסעיף זה, כאילו פקד עליהם לעשות כן, כל עוד לא הוכיח אחרת;"

אמנון כהן: מירי תסבירי.

מירי פרנקל-שור: אם אנחנו זוכרים את הצעות החוק של חברי הכנסת, הם ביקשו.

מירי פרנקל-שור: בישיבות שקיימנו בוועדה וגם עם המשטרה אמרנו שללכת למישור הפלילי זה קצת רחוק יותר ולכן עדיף להישאר בחוק המשמעתי ונראה איך אנחנו יכולים להישאר במישור המשמעתי שהוא כנראה נכון לסיטואציה.

מירי פרנקל-שור: פרט 9 כבר היום קובע שאי ענידת תג זיהוי, אי מילוי חובת ענידתו, אי מסירת פרטי זהות, זאת כבר עבירת משמעת.

אמנון כהן: את מרחיבה.

מירי פרנקל-שור: אני מרחיבה אבל אנחנו מתנהלים תחת פרט 9 שכבר היום קבוע כעבירת משמעת.

מירי פרנקל-שור: אני אסביר את פסקת 2 ואחר-כך אני אגיע לפסקה 1 של סעיף 2.

מירי פרנקל-שור: ראשית אנחנו מבקשים להציע שההליך המשמעתי יחל בתוך 10 ימים מיום התלונה.

מירי פרנקל-שור: כאן אני חושבת שצריך לתקן את זה כיוון ש-10 יום מיום התלונה – השאלה, איזו תלונה?

מירי פרנקל-שור: האם התלונה שהחליטה להגיש מחלקת המשמעת או האם מיום שהאזרח הגיש את התלונה?

מירי פרנקל-שור: אם זה 10 ימים מיום התלונה שהוגשה על-ידי האזרח טווח הזמנים הוא לא נכון.

מירי פרנקל-שור: מצד שני, גם מיום התלונה שהוגשה על-ידי המשטרה אנחנו צריכים לראות מה הטווח.

אמנון כהן: זה מעט מידי זמן?

מירי פרנקל-שור: מעט מידי זמן ל-10 ימים מיום הוגשה התלונה על-ידי האזרח.

אמנון כהן: מה הזמן הסביר?

מירי פרנקל-שור: אני חושבת שצריך לתת פרק זמן למשטרה לבדוק את הנושא אבל 30 ימים או 45 ימים זה נראה לי - - -

אורי אריאל: לא, לא.

אורי אריאל: 30 יום זה די והותר, עם כל הכבוד.

אורי אריאל: אחרי זה לא זוכרים.

אמנון כהן: נשמע אותם.

אמנון כהן: מה עוד.

מירי פרנקל-שור: פרט 2 מדבר על מחלקת המשמעת של המשטרה.

מירי פרנקל-שור: מחלקת המשמעת של המשטרה בודקת את הנושא ואם מחלקת המשמעת מחליטה שלא להגיש כתב תלונה, תתפרסם ההחלטה של מחלקת המשמעת באתר המשטרה.

אמנון כהן: היום יש את ההליך הזה לכלל התלונות?

בתיה בן דוד: לא.

בתיה בן דוד: זה לא ההליך.

שאול גורדון: לא במשטרה ולא בשום גוף אחר במדינה ולמיטב ידיעתי בשום מקום אחר בעולם.

אמנון כהן: למשל, התלונה שדיברתי עליה, על חבר מועצה שהתלונן.

שאול גורדון: הוא מקבל תשובה מסודרת ממח"ש או מהמשטרה, אם התלונה הוגשה למשטרה.

אמנון כהן: הוא לא קיבל תשובה, ניערו אותו מכל המדרגות.

אמנון כהן: מפקד התחנה שלך אותו למח"ש, מח"ש שלחו אותו ליועץ המשפטי לממשלה ובזה נגמר הסיפור.

אמנון כהן: אפילו השוטר לא יודע שיש תלונה נגדו, אף אחד לא דיבר איתו.

לילי בהומקר: הוא לא שלח אותו למקום הנכון.

אמנון כהן: הלוואי וזה היה מקרה אחד.

בתיה בן דוד: אם זה לא מח"ש זה עובר או ליחידה לתלונות הציבור - - -

אמנון כהן: הלוואי וזה היה מקרה אחד.

אמנון כהן: כך אתם מורחים האחד את השני והאזרח נפגע.

בתיה בן דוד: ממש לא.

אמנון כהן: ואז אין טיפול.

אמנון כהן: את רוצה לראות?

אמנון כהן: הנה המכתב פה – עובדות.

אמנון כהן: לא כל אחד פונה אלי אבל אני תמיד מסתכל.

אמנון כהן: אם אחד פנה בטח יש עוד 1,000 שלא יכולים לפנות.

אמנון כהן: אם יש מקרה אחד, זה משליך על כל האזור.

בתיה בן דוד: אדוני, אני התפרנסתי שנתיים ממקרים כאלה אז אני אספר לאדוני.

בתיה בן דוד: כשמוגשת למח"ש תלונה על נושא שלא בסמכות של מח"ש כי זאת לא עבירה פלילית - - -

אמנון כהן: אז לאיפה זה הלך?

בתיה בן דוד: מח"ש בודקים את זה מההיבט הפלילי כי אין להם סמכות.

בתיה בן דוד: עדיין על עצם הסגירה מההיבט הפלילי, הם מחויבים להודיע לאזרח שיש לו סמכות להגיש ערר בפני היועץ המשפטי לממשלה כמו כל סגירה.

בתיה בן דוד: במקביל מעבירים עותק - - -

אמנון כהן: את יכולה לדבר אבל יש לי מקרה על השולחן.

אמנון כהן: יש תלונה של חבר מועצה.

אמנון כהן: הוא כותב למפקד תחנת רמלה ומגלגל את כל הסיפור.

אמנון כהן: אני לא רוצה לקרוא כדי לא לבייש אתכם, מקירות ליבו הוא מדבר.

אמנון כהן: על לא עוול בכפו, אצבעות, השפיל אותו, בכה שם המסכן, על לא עוול בכפו – בדקתי איתו.

אמנון כהן: במקום שמפקד התחנה יגיד לשוטר: תשמע, עשית פה עוול, תבדוק.

בתיה בן דוד: אסור לו, זה שיבוש חקירה.

אמנון כהן: שיבוש חקירה?

אמנון כהן: מאה אחוז.

אמנון כהן: אז הוא אומר לו לפנות למח"ש, הכול בסדר.

אמנון כהן: מה כותב לו המפקד?

אמנון כהן: "תלונתך התקבלה.

אמנון כהן: העובדות הנטענות בתלונתך אינן בתחום אחריותי וטיפול.

אמנון כהן: אשר על כן הועברה תלונתך למחלקה לחקירת שוטרים".

אמנון כהן: מח"ש כותב: "לאחר שבחנו את תלונתך ואחרי ששקלנו בכובד ראש את כל הדברים, נסיבות העניין אינן מצדיקות פתיחה בחקירה פלילית".

אמנון כהן: ודאי, גם אני מסכים, זה לא היה פלילי.

שאול גורדון: הוא מעביר את זה למשמעת.

אמנון כהן: מה הוא אומר?

אמנון כהן: "נדגיש כי מסקנתנו זאת התקבלה בין היתר מאחר - - -

שאול גורדון: זה הנוסח הסטנדרטי, חבל על הזמן של אדוני.

אמנון כהן: המכתב סטנדרטי רק מחליפים את השם למעלה.

אמנון כהן: "לאור האמור החלטנו שלא לפתוח בחקירה".

אמנון כהן: ואז: "הנך רשאי לערער על החלטתנו בפני היועץ המשפטי לממשלה".

שאול גורדון: הוא לא מעביר את זה למשמעת של המשטרה?

אמנון כהן: לא.

אמנון כהן: העתק לשפלה וזהו.

אמנון כהן: הוא מפנה אותו ליועץ המשפטי לממשלה.

אמנון כהן: זה שטנץ סטנדרטי שלכם.

אמנון כהן: סטנדרטי שלכם וסטנדרטי של היועץ המשפטי.

אורי אריאל: יפה שעומדים בסטנדרטים.

אמנון כהן: בסופו של דבר אין טיפול ואותו שוטר ממשיך להתעלל בשוטרים.

אמנון כהן: אני מדבר על אותו שוטר ולא כל התחנה, חס וחלילה.

שאול גורדון: אם זה לא מגיע למחלקת המשמעת, אנחנו לא יודעים מזה.

אמנון כהן: אבל זה לא מגיע אליך.

אמנון כהן: האזרח נפגע ואותו שוטר ממשיך.

אמנון כהן: מי מטפל בו?

עופרה פויר: אם יהיה משהו - - -

אמנון כהן: אם, אם.

אמנון כהן: מאיפה האזרח יודע?

אמנון כהן: כתבו לו היועץ המשפטי לממשלה.

ניצן הורוביץ: אולי בגלל זה אתה אומר שבמשך שנים אתם לא קיבלתם תלונה, כי הוגשו אין ספור תלונות רק אף פעם הן לא הועברו אליך.

אמנון כהן: מי נציג מח"ש פה?

אמנון כהן: למה אתה לא מדבר?

אדר צור: אני לא מכיר את פרטי המקרה ואינני יכול להתייחס למקרה שאינני מכיר.

אדר צור: ככלל, המקרה שהקראת, מכתב שאומר דבר כמו שהציגו לפני כן, דהיינו, אין תשתית ראייתית לקיומה של עבירה פלילית בידי שוטר ולכן הנושא הוא לא בידי מח"ש.

אדר צור: על כל החלטה כזאת בחוק - - -

אמנון כהן: למה אתה לא מפנה אותו למשטרה שילכו לפניות ציבור?

אדר צור: שנייה, אני לא יודע מה כתוב במכתב.

אמנון כהן: הנה, קח.

אדר צור: יתכן וראינו שהמכתב הזה נשלח לעוד גורמים.

אמנון כהן: לא נשלח.

אדר צור: אני לא יודע מה היה.

אמנון כהן: כתוב, מה לא ידוע.

ניצן הורוביץ: האם תפנו מעתה והלאה למחלקת המשמעת?

בתיה בן דוד: מפנים.

ניצן הורוביץ: אז איך אתה אומר שחמש שנים לא קיבלת תלונה.

ניצן הורוביץ: אני אישית יודע על עשרות פעמים שהגישו תלונות ואתם לא עשיתם דבר.

שאול גורדון: לא על הזדהות.

שאול גורדון: אחת אני אשמח לראות.

ניצן הורוביץ: אתה תצטרך לבלוע את כובעך, אני אומר לך.

בתיה בן דוד: אדוני, לי יש כובע ואני לא אבלע אותו כי שנתיים התפרנסתי רק מזה.

ניצן הורוביץ: אולי אנחנו ביקום מקביל.

אדר צור: אנחנו מעבירים תלונות.

אדר צור: אני לא יודע אם התלונה הזאת הועברה או לא הועברה.

אמנון כהן: לא הועברה.

אדר צור: כנראה שלא, לפי מה שאתה מקריא.

אדר צור: בוודאי שמעבירים, זה מעשה שנעשה מידי יום ביומו.

אדר צור: אנחנו נמצאים בקשר.

אדר צור: תלונות בוודאי שעוברות מאיתנו למחלקת משמעת או לקציני תלונות הציבור המרחביים.

אמנון כהן: הבנתי.

אמנון כהן: היועצת המשפטית של הוועדה, לגבי החלטת משמעת של השוטרים של המשטרה, איפה שמפרסמים שלא היה כלום, גם נימוק רגיל, לא רק בהפגנות, שזה יהיה באתר, תוסיפי את זה – כל תלונה.

אמנון כהן: אם אמרו שאין תיק שיפורסם למה.

בתיה בן דוד: גם הפרקליטות על תיקי רצח?

שאול גורדון: גם הפרקליטות.

שאול גורדון: כל תיק שהפרקליטות סוגרת שתפרסם באינטרנט למה היא סוגרת.

אמנון כהן: לא, לא.

אמנון כהן: אני רוצה שוטרים.

אורי אריאל: אני מציע לאדוני לא לדחות הצעות טובות.

אורי אריאל: אם המשטרה תעמוד על כך שגם הפרקליטות, אנחנו נשקול את זה בכובד ראש במסגרת הדוח על מבקר הפרקליטות.

אמנון כהן: להרחיב את זה גם לשאר המקרים.

אמנון כהן: מה לגבי סעיף 3?

מירי פרנקל-שור: לגבי פסקה 3: שוטר שהועמד לדין משמעתי, מוצע להשעות אותו מתפקידו עד לתום ההליך המשמעתי.

מירי פרנקל-שור: אם יורשע השוטר, לא ישולם לו השכר בעד התקופה שהתחילה מההשעיה עד ההרשעה.

מירי פרנקל-שור: לגבי סעיף 3: התוספת הראשונה בפרט 9 ששם מעוגנת כבר היום העבירה לגבי אי ענידת תג זיהוי, מוצע להוסיף אחריות פיקודית של מפקד האירוע, מי שמפקד על פיזור ההפגנה ולקבוע חזקה ששוטר שפיקד על פיזור הפגנה ו-3 שוטרים או יותר שהיו תחת פיקודו לא ענדו - - -

אמנון כהן: איך הגענו לשלושה?

מירי פרנקל-שור: 3 נראה לנו סביר.

אורי אריאל: 3 זה זימון.

אמנון כהן: 3 מתוך כמה?

מירי פרנקל-שור: הרי צריך לקבוע מספר מסוים שזה לא אקראי.

אמנון כהן: מספיק אחד, למה שלושה?

מירי פרנקל-שור: לפעמים אחד לא מספיק.

מירי פרנקל-שור: אנחנו מדברים פה על אחריות פיקודית של מפקד שהוא מפקד ההפגנה.

מירי פרנקל-שור: אם שוטר אחד לא ענד תג זיהוי, עדיין אנחנו לא חושבים שצריך לראות את זה כאחריות פיקודית של מפקד ההפגנה.

מירי פרנקל-שור: אם תחליט הוועדה 5, זה בסדר.

מירי פרנקל-שור: אנחנו אומרים שמספר שוטרים מסוים ומעלה זה לא יכול להיות מעשה אקראי.

מירי פרנקל-שור: החזקה קובעת שאם היו מספר שוטרים שלא ענדו את תג הזיהוי, יראו את המפקד כאילו הוא פקד על השוטרים לא לענוד את תג הזיהוי ועליו ההוכחה להוכיח שהוא לא הורה להם.

מירי פרנקל-שור: בסעיף 44, אני מפנה לפסקה 1.

מירי פרנקל-שור: התיקון של סעיף 44 מדבר על מינוי מוטב בית הדין במשמעת.

מירי פרנקל-שור: מוטב בית הדין מורכב משלושה שופטים שהם קציני משטרה בכירים פלוס שניים שהם משפטנים.

מירי פרנקל-שור: מוצע דווקא את המקרים האלה יועמדו השוטרים בפני מוטב בית דין שיש גם נציגי ציבור.

מירי פרנקל-שור: חשבנו שהמוטב הזה הוא מוטב נכון יותר.

אמנון כהן: הערות, בבקשה.

שאול גורדון: ברשותכם.

שאול גורדון: אני רוצה לפתוח במה אנחנו מסכימים.

שאול גורדון: אנחנו מסכימים וסבורים שנכון להוסיף עבירה משמעתית של מתן הוראה.

שאול גורדון: מה שמופיע בעצם ברישה של סעיף 3 "וכן מתן פקודה לשוטר לעשות כאמור".

שאול גורדון: אין לנו שום בעיה ואנחנו אפילו חושבים שזה נכון לעשות.

שאול גורדון: להטיל אחריות על המפקד.

שאול גורדון: גם אם המפקד בעצמו הלך עם תג זיהוי אבל הוא נתן הוראה לשוטריו, מן הראוי שהוא יעמוד לדין.

שאול גורדון: ראו מה שתמיד אוהבים לנפנף, פרשת שחר איילון.

שאול גורדון: זה בסדר גמור, מוסכם לחלוטין.

שאול גורדון: אני מצטער לומר שאני לא יכול להסכים עם אף אחת מההצעות בסעיף הזה.

שאול גורדון: אני חושב שאין אח ורע, אין תקדים לחוק כזה בשום תחום.

אמנון כהן: אמרתי לך, אתם מביאים את זה.

שאול גורדון: ברשות יו"ר הוועדה, אני אתייחס לכל הדברים ואומר את דעתי.

שאול גורדון: רבותיי, רק באירועי המחאה החברתית היו למעלה מ-140 אירועים של הפגנות.

שאול גורדון: יש לנו עשרות אירועים של הפגנה מידי שבוע, מאות ואלפים בשנה.

שאול גורדון: אין תלונה אחת, רבותיי.

שאול גורדון: למעט אירוע אחד.

שאול גורדון: אני לא אומר שלא היה ולא אומר שלא יהיה, אני אומר שבשביל זה בדיוק יש חוק כדי שנטפל באותם מקרים.

שאול גורדון: אבל זאת לא תופעה שמצריכה או מצדיקה.

שאול גורדון: אני יכול כאן לבוא ולהציע לכם בעבירות משמעת שאנחנו כן נתקלים בהן ואנחנו כן מנסים להתמודד איתן – שם שום דבר.

שאול גורדון: אבל כאן?

שאול גורדון: על זה יקום וייפול דבר.

שאול גורדון: אני רוצה לומר לכם, ברשותכם.

שאול גורדון: תיראו, אפילו הסיפור הזה של סתיו שפיר.

שאול גורדון: לא קיבלנו תלונה רשמית אבל זה עלה כאן בוועדה.

שאול גורדון: אני ביקשתי לבדוק את העניין הזה.

שאול גורדון: הגענו לאדם שעצר אותה, סגן מפקד תחנת שכונות.

שאול גורדון: קוראים לו רב פקד אלון רז.

שאול גורדון: הבחור הזה, הקצין הזה, כשהוא עצר אותה, הוא היה עם מעיל ועל המעיל יש לו את אותו תג.

שאול גורדון: היא ביקשה ממנו להזדהות והוא הצביע לה על התג.

שאול גורדון: היא אמרה לו: לא, אני רוצה לראות את התג על החולצה.

שאול גורדון: אז הוא פתח את החולצה והראה לה את תג הזיהוי.

דב חנין: אחר-כך הוא גם הוריד את החולצה.

שאול גורדון: הוא גם אמר לה את שמו.

שאול גורדון: סתיו שפיר לא הגישה תלונה, היא לא הגישה תלונה.

שאול גורדון: שמענו אחר-כך טענות ותלונות.

שאול גורדון: אני אומר, רבותיי, אין לנו כאן בעיה.

שאול גורדון: מאות אירועים של הפגנות, אין לנו תלונה.

שאול גורדון: על אירועים אחרים, חלילה, הטרדות מיניות, לא שיש מאות אבל יש מקרים.

שאול גורדון: על שימוש עודף בכוח או שימוש לא מוצדק בכוח, יש לנו תלונות ואנחנו בודקים ומטפלים.

שאול גורדון: על אלה אף אחד לא חשב.

שאול גורדון: אני לא מצליח להבין.

שאול גורדון: קודם כל, בשום הליך משמעתי, לא במשטרה ולא בשירות המדינה אין הגדרה של זמן שבו צריך לברר תלונה.

שאול גורדון: מבררים תלונה, נמצאה מוצדקת, מגישים כתב אישום.

שאול גורדון: התלונה אינה מוצדקת, האזרח המתלונן מקבל תשובה מסודרת שתלונתו לא נמצאה מוצדקת.

שאול גורדון: אין שום קביעה של זמן ביחס לשום עבירה.

שאול גורדון: אני לא מבין איך מבחינה משפטית אנחנו יכולים כאן לבוא ולומר שכל העבירות חמורות אבל יתרה מהן העבירה הזאת וחמורה כפל כפליים מכל עבירה אחרת עד שראוי לקבוע זמן מוגדר לסיום החקירה ולהגשת כתב אישום.

שאול גורדון: כנ"ל לגבי האינטרנט, אין דבר כזה בשום הליך.

שאול גורדון: האזרח שהתלונן לא רק זכאי אלא חובה לתת לו תשובה.

שאול גורדון: אני לא צריך לפרסם לציבור את כל ההחלטות מדוע נגד פלוני הגשתי כתב אישום על רצח או לא הגשתי כתב אישום לרצח.

אמנון כהן: אבל מאיפה זה בא?

דב חנין: אבל לכאורה אין בעיה כי הרי בכלל אין תלונות.

שאול גורדון: כאן אני מדבר כמשפטן.

שאול גורדון: עוד שתי הערות ואני מסיים.

שאול גורדון: ההערה השלישית נוגעת לעניין של תשלום השכר.

שאול גורדון: כשיש לנו ראיות חד משמעיות אנחנו מטפלים בצעדים מנהליים באופן מיידי ואם צריך עד כדי פיטורים.

שאול גורדון: אגב מוגשות עתירות נגדנו אז כנראה שאנחנו מחמירים בעניין הזה.

שאול גורדון: אני יכול רק לומר לכם שכרגע במשטרה, לפחות אני יכול לדבר על התקופה של המפכ"ל הנוכחי, רבותיי, כשאנחנו מזהים תופעה כמו חנייה אסורה של שוטרים, אז מטפלים בעניין הזה בצורה כזאת שמחרימים כלי רכב לשוטרים.

אמנון כהן: מתי התחלתם לטפל?

אמנון כהן: אחרי כל ההצפה באינטרנט וששלחו תמונות.

אמנון כהן: לשוטר מותר הכול, זאת התחושה בציבור.

שאול גורדון: קצין שנתפס השבוע נוסע במהירות של , במקום נשלל.

אמנון כהן: אם זה לא היה מגיע לכותרות, לא היית מטפל בו בכלל.

שאול גורדון: תמיד מטפלים.

אמנון כהן: זה בתקשורת.

אמנון כהן: אם זה לא היה בתקשורת, לא היו מטפלים.

שאול גורדון: זה לא קשור לתקשורת.

שאול גורדון: מטפלים ורישיונו נשלל לשנה עוד לפני ההליך הפלילי שהתנהל נגדו.

שאול גורדון: זה רק הליך פיקודי שננקט נגדו.

שאול גורדון: אני רוצה לומר כך: אין לנו עבירות.

שאול גורדון: כשאנחנו משעים החוק אומר ששוטר מקבל חצי מהשכר שלו.

שאול גורדון: בהתחלה שני שלישים ואחר-כך חצי מהשכר שלו עד שמסתיים ההליך.

שאול גורדון: אם הוא מזוכה, הוא מקבל את הכסף חזרה ולא הוא לא מקבל את הכסף הזה.

שאול גורדון: כאן, בעבירה הזאת, אומרים: אתה יכול להטריד מינית, אתה יכול להשתמש בכוח, עדיין תקבל חצי מהשכר שלך.

שאול גורדון: אבל אם העזת להסתובב בהפגנה ללא התג, על זה לא נוכל לסלוח לך ואם תורשע בעבירה הזאת יישלל לך השכר לכל אותם חודשים שהיית מושעה.

שאול גורדון: אגב, מישהו יכול מושעה גם שנה עד שיסיימו ההליכים נגדו.

מירי פרנקל-שור: פה אתה לא יכול כי יש לך מועד.

שאול גורדון: לא, זה עד מתי שזה יתחיל להתברר.

שאול גורדון: את לא יכולה לומר לבית הדין לגמור באותו יום.

דב חנין: אז אולי נחזור לערוץ הפלילי?

דב חנין: שייכנסו לכלא.

שאול גורדון: מצוין.

שאול גורדון: אני בכלל חשבתי שצריך לתלות אותם בכיכר העיר, זאת הצעתי.

מירי פרנקל-שור: הציניות שלך היא לא במקום.

שאול גורדון: גם ההצעה הזאת היא צינית.

מירי פרנקל-שור: לא, היא לא צינית.

מירי פרנקל-שור: אתה לוקח את זה למקום לא נכון.

מירי פרנקל-שור: אנחנו מציעים פה הצעות לחברי הכנסת וכמו שאמר לך דב חנין, אולי כדאי לחזור לערוץ הפלילי.

מירי פרנקל-שור: אנחנו כן מנסים למצוא מוצא מכיוון שאנחנו מבינים את הבעייתיות בלהפנות את ההתנהלות לגבי תג זיהוי לערוץ הפלילי.

מירי פרנקל-שור: אנחנו מנסים למצוא פה איזה מוצא לבעיה שאי ענידת תג זיהוי מאפשרת לשוטרים לנהוג באלימות קשה כלפי מפגינים.

מירי פרנקל-שור: זאת פעם ראשונה שאתה מגיע לוועדה, אתה לא מלווה את הנושא לאורך כל השנים.

שאול גורדון: לא הייתי כאן אבל אני מלווה את הנושא מאחרי הקלעים.

מירי פרנקל-שור: אם היית כאן בוועדה והיית שותף, אז הציניות שלך לא היתה נשמעת כרגע.

שאול גורדון: אני מתנצל על-כך, בסדר?

שאול גורדון: אני מתנצל אני רוצה להעיר הערה אחרונה שהיא בעיניי החשובה ביותר מכולן וזה הנושא של האחריות הפיקודית.

שאול גורדון: רבותיי, אני הייתי מפקד אני יודע לקחת אחריות על פקודות שאני נותן.

שאול גורדון: לא יעלה על הדעת ואין לעניין הזה תקדים בשום מקום, גם לא בכנסת ובשום חוק שאני מכיר.

שאול גורדון: בטח לא במדינת ישראל ולמיטב ידיעתי גם בשום מקום אחר בעולם, שאתה אומר שאם אדם אחר ביצע עבירה, אני מטיל את האחריות הפיקודית.

שאול גורדון: זה לא שאני מאשים אותו שהיחידה לא מתפקדת כי ברמה הפיקודית, כשיחידה מסוימת כושלת, אנחנו רושמים הערה אישית בתיק של המפקד גם אם הוא היה מצוין.

שאול גורדון: הוא תדרך והוא בדק אבל היחידה שלו כשלה, הוא יקבל הערה אישית בתיק.

שאול גורדון: זאת אחריות פיקודית.

שאול גורדון: לומר שמפקד יעמוד לדין משמעתי כי הוא נחשב כאילו שהוא הורה את פקודיו לעשות את הדבר הזה?

שאול גורדון: אני לא מכיר לעניין הזה שום תקדים בשום מקום אחר בעולם.

אמנון כהן: לפי התקנון אני כבר גולש 10 דקות ויש לנו שאילתות מהירות.

אמנון כהן: יהיה דיון המשך כי הבטחתי שהמנכ"ל יבוא לפה.

אמנון כהן: אני רוצה שכל אחד מכם יביא מקרה אחד, כדי שהמפכ"ל יתרשם שזה לא חוק שבא סתם.

אורי אריאל: בעקבות דבריו של שאול גורדון, פה גלום כל הסיפור.

אורי אריאל: אנחנו מדברים בשתי שפות, ממש.

אורי אריאל: "טוב שם משמן טוב".

אורי אריאל: הדבר הזה של חוסר האמון שמתפתח כלפי המשטרה, אתה שומע אותו פה בצורות קשות.

אורי אריאל: אתם לא יכולים להתעלם.

אורי אריאל: אני מציע לכם שלא להתעלם.

אורי אריאל: אומר לכם היושב ראש, שאתם מביאים את זה על עצמכם.

אורי אריאל: כמה פעמים הוא צריך להגיד את זה?

אורי אריאל: בסדר, יש קצת ציניות.

אורי אריאל: מה שאומר לכם אני מנסה על עצמי.

אורי אריאל: אני אומר לכם שיושבים פה אנשים די מבוגרים, בעלי ניסיון ציבורי די רחב.

אורי אריאל: מה שקורה הוא שאתם מאבדים את אמון הציבור על רקע הדברים האלה.

אורי אריאל: תקשיב טוב מה שאני אומר לך, זה יותר חשוב מהטרדה מינית.

אורי אריאל: שמע מה שאני אומר לך, אני אומר את זה אחרי שיקול דעת.

אורי אריאל: לא כי הטרדה מינית זה דבר קל ערך ואני לא חושב כך.

אורי אריאל: אנשי משטרה בלי אמון הציבור אתם יכולים כל היום לרוץ אבל אף אחד לא יאמין.

אורי אריאל: החוק הזה לא נכתב כי חלמנו בלילה.

אורי אריאל: אתה אומר לעצמך: ניסיתי, דיברתי עם המפכ"ל, דיברתי עם שר המשטרה.

אורי אריאל: מה, לא הייתי אצל אהרונוביץ 5 פעמים ובשר הקודם לא הייתי?

אורי אריאל: אתה מסתכל, אתה מקבל את אותן תמונות.

אורי אריאל: תשמע, אני נמצא בשטח וגם חבריי.

אורי אריאל: אתה מסתכל ועוד פעם – עשרות שוטרים באירוע גדול ואין תגים.

אורי אריאל: אתה מסתכל, אתה מחפש.

אורי אריאל: אבל המפכ"ל הורה, כוח אדם הורה והמפקד – חברים, תסלחו לי.

אורי אריאל: אני נזהר, אבל זה קרוב להפקרות.

אמנון כהן: יהיה דיון המשך עם המפכ"ל.

אמנון כהן: אני אומר לכם שאני בתחושה שחבל שאני דן בחוק הזה.

אמנון כהן: מבחינתי חוק כזה לא היה צריך להיות על שולחנה של הוועדה.

אמנון כהן: אבל כמו שאמרתי, היו נסיבות ואתם מביאים את זה.

אמנון כהן: קשה לי מאוד כי כפרלמנט אני חייב לחזק את משטרת ישראל ואנחנו מחזקים אתכם בכל דרך אפשרית.

אמנון כהן: לא פעם אנחנו מחוקקים חוקים כדי לתת לכם עוד כוח למען האזרחים וכדי שתיתנו להם ביטחון אישי.

אמנון כהן: לנו זה מאוד חשוב.

אמנון כהן: אנחנו עומדים כחומה בצורה לתת לכם את הסמכויות האלה.

אמנון כהן: אבל חייבים לעשות בדק בית ולבדוק את האנשים האלה שמקלקלים את כל המערכת.

אמנון כהן: אני אומר לכם באחריות, שהמערכת לא יודעת מספיק.

אמנון כהן: אתם עושים אבל לא מספיק והמערכת לא יודעת להוקיע אותם ולהוציא אותם וזה חבל.

אמנון כהן: גם מבחינה תדמיתית חשוב שהמשטרה תהיה חזקה ואנחנו נותנים את כל הכלים.

אמנון כהן: חבל שזה בכלל על השולחן, זה לא צריך לקרות.

אמנון כהן: אם בא חבר כנסת מתריע ואומר והנהלים יורדים מהמפכ"ל למטה, אז הכול היה בסדר.

אמנון כהן: אבל יש משהו באמצע שנופל בין הכיסאות.

אמנון כהן: חייבים לטפל בזה.

אמנון כהן: צריך להגיד לאזרחים איך אפשר לפנות לתלונות הציבור.

אמנון כהן: למה זה לא מטופל באופן ראוי עד כמה שאפשר.

אמנון כהן: אתם תמיד אומרים שאתם מטפלים אבל זה לא מספיק, משהו פה קלוקל.

אמנון כהן: יש משהו שלא מגיע עד הסוף.

אמנון כהן: צריך לבדוק את המערכת.

אמנון כהן: לא תדעו לעשות, אני מחוקק, אני אביא חוק.

אמנון כהן: אתם לא מבינים?

אמנון כהן: תעשו אתם בדק בית.

אמנון כהן: אנחנו מתריעים פעם, מתריעים פעמיים ומורחים אותי בתשובות.

אמנון כהן: תאמין לי, אני מתבייש מהתשובות שלכם, גם של השר – זה לא שר בכלל.

אורי אריאל: אה, אני מבקש.

אמנון כהן: אני מתבייש מהתשובות.

אמנון כהן: השר חותם, בסדר.

אמנון כהן: הרלש"ית של המפכ"ל כותבת לי מכתב.

אמנון כהן: אני כותב לו מכתב נוסף: אני מתבייש בתשובה שלך.

אמנון כהן: כתבתי לו פעם שנייה כי לא קיבלתי את התשובה הזאת.

אמנון כהן: עכשיו כבר אמרתי לצוות שלי שנחוקק חוק שיהיה לאזרח איפה להתלונן, שלא יהיה תלוי במשטרה בכלל, כמו אפשר להתלונן נגד שופטים.

אמנון כהן: אם זה לא פלילי, איפה הוא יתלונן?

אמנון כהן: אף אחד לא יודע.

שאול גורדון: יש 4 גורמים שמטפלים.

אמנון כהן: אף אחד לא יודע, אף אחד לא מטפל.

אמנון כהן: למי מפנים אותו?

אמנון כהן: ליועץ המשפטי לממשלה.

אמנון כהן: למי היפנו את האזרח?

אמנון כהן: ליועץ המשפטי לממשלה.

אמנון כהן: במקום להגיד לאזרח: לך לפניות הציבור.

אמנון כהן: מר שגב אמר לי פעם שהוא מטפל.

אמנון כהן: מי זה מר שגב?

שאול גורדון: המבקר של המשרד.

אמנון כהן: כן, גם הוא.

אמנון כהן: אבל למה לא היפנו אותו אליו?

אמנון כהן: משהו קלוקל, משהו לא בסדר.

אמנון כהן: זה מראה שזה לא מטופל.

אמנון כהן: השוטר הזה ממשיך לעבוד שם וממשיך להתעלל באזרחים.

אמנון כהן: אולי הוא אחד מתוך 300 אבל זה משליך על כולם.

אמנון כהן: לכן תעשו בדק בית.

אמנון כהן: אני מחוקק, אין לי ברירה.

אמנון כהן: חבל שהחוק הזה מונח על השולחן.

אמנון כהן: לי זה חבל אבל אין ברירה.

אמנון כהן: באים, מתריעים פעם ופעמיים.

אמנון כהן: הכלבים נובחים והשיירה נוסעת זאת הדרך שלנו ואף אחד לא ישנה אותנו, זה לא טוב.

אמנון כהן: בגלל שסוגרים תיקים אז תפרסם באינטרנט ותנמק לי למה.

אמנון כהן: כי כל פעם מח"ש כותב, זה כותב.

אמנון כהן: כאיתי את זה גם בוועדת חוקה.

אמנון כהן: כל-כך הרבה תיקים נסגרים.

אמנון כהן: לא צריך לדעת מה קרה?

אמנון כהן: לא צריך לדעת?

אמנון כהן: לכן אני אומר לכם שתעשו בדק בית.

אמנון כהן: ליבי איתכם.

אמנון כהן: מבחינת תפקידי אני חייב לתת לכם את כל הגיבוי אבל יש פה מקרים קורעי לב.

אמנון כהן: כל מקרה לגופו של עניין.

אמנון כהן: אני מדבר על מקרה אחד שהגיע אלי.

אמנון כהן: בטח יש עוד עשרות מקרים שלא מגיעים אלי.

אמנון כהן: במקרה הוא היה חבר מועצה והוא הגיע ובכה אצלי.

אמנון כהן: כמה כאלה יש שלא באים?

אמנון כהן: לכן תעשו בדק בית.

אמנון כהן: אם אין מספיק מודעות, תעשו פרסומת.

אמנון כהן: כל אחד שנפגע משוטר כזה או אחר למי הוא יתלונן?

אמנון כהן: למי יתלונן במשטרה?

אמנון כהן: תקימו איזה גוף שיפנו כי לא כולם יודעים.

אמנון כהן: עובדה שלא כולם יודעים.

אמנון כהן: המסכן הזה פנה למפקד התחנה, שגלגל אותו למחוז, המחוז גלגל אותו למח"ש ומח"ש ליועץ המשפטי לממשלה.

אמנון כהן: עובדה שהוא לא הגיע ליעדו.

אמנון כהן: זה מקרה אחד?

אמנון כהן: זה אלף מקרים.

בתיה בן דוד: אדוני יעביר לנו את המקרה.

אמנון כהן: שלחתי לדנינו, אני לא יודע למי הוא שולח.

אמנון כהן: דנינו יודע לשלוח אליך?

אמנון כהן: אני שלחתי למפכ"ל, אני מכיר את המפכ"ל.

אמנון כהן: תודה רבה.

אמנון כהן: אנחנו נעשה דיון המשך עם המפכ"ל.

אורי אריאל: מתי?

אמנון כהן: אני רוצה להעביר את החוק במושב הזה לכן זה צריך להיות בשבוע הבא.

אמנון כהן: אנחנו נתאים את הלו"ז שלנו.

אמנון כהן: אפשר ביום שני ושלישי, מתי שנוח למפכ"ל נקיים ישיבה.

אמנון כהן: תודה רבה, הישיבה נעולה.